DA Den Europæiske Unions Tidende CE 78/355

(2004/C 78 E/0374)

SKRIFTLIG FORESPØRGSEL E-0426/03

af Anna Karamanou (PSE) til Kommissionen

(18. februar 2003)

Om: Menneskerettighedskrænkelser i Tjetjenien

På baggrund af Europarådets resolution om Tjetjenien opfordrer tre internationale organisationer i en fælles erklæring Europarådet til at undersøge følgende spørgsmål:

— det, at de skyldige på begge sider i vold mod civile ikke drages til ansvar og stilles for retten,

— det, at begge de stridende parter behandler civile som militære mål og derved overtræder den humanitære folkeret, og

— den russiske regerings afbrydelse af OSCE's hjælpegruppes arbejde i Tjetjenien den 31. december 2002 og den fortsatte nægtelse af at offentliggøre rapporterne fra Europarådets komité til forebyggelse af tortur om situationen i Den Russiske Føderation.

Er Kommissionen enig i de ovennævnte konstateringer, og hvilke foranstaltninger agter Kommissionens at træffe med henblik på at forsvare menneskerettighederne i området, især med henblik på at ophæve adgangsforbuddet for internationale observatører i Tjetjenien og afhjælpe manglen på gennemskuelighed omkring de foreliggende oplysninger om overgreb?

Svar afgivet på Kommissionens vegne af Christopher Patten

(19. marts 2003)

Kommissionen er bekymret over den nuværende situation i det nordlige Kaukasus. Der er fortsatte rapporter om overgreb mod menneskerettighederne i Tjetjenien og repressalier mod civile iværksat af russiske væbnede styrker og deres tjetjenske allieredes samt rebeller.

Kommission understreger, at partnerskabs- og samarbejdsaftalen mellem EU og Rusland støtter sig på gennemførelsen af fælles værdier inden for demokrati og menneskerettigheder, som er nøgleelementer i partnerskabet mellem EU og Rusland. Kommissionen fremmer respekten for menneskerettigheder og demokrati i Rusland gennem en række projekter, der finansieres gennem det europæiske initiativ for demokrati og menneskerettigheder. Disse aktiviteter gennemføres i samarbejde med civilsamfundet og internationale organisationer. Tacis-programmet har også aktiviteter på dette område.

I det nordlige Kaukasus er der iværksat et særligt fælles program mellem Kommissionen og Europarådet for at fremme et pluralistisk demokrati og retsstatsprincippet.

Kommissionen vil fortsat rejse spørgsmålet om respekten for menneskerettigheder inden for rammerne af EU's bilaterale politiske dialog med Rusland. Samtidig fordømmer Kommissionen terrorismen under alle dens former og vil fortsat presse Rusland til straks at gøre alle anklager om overgreb mod menneskerettigheder til genstand for en uafhængig og upartisk undersøgelse. De ansvarlige bør retsforfølges. Kommissionen håber også, at Rusland vil tillade offentliggørelsen af Europarådets rapport om tortur i Tjetjenien og tillade FN's rapportører for tortur og summariske afgørelser at aflægge rapport om situationen.

Kommissionen beklager Ruslands afgørelse om ikke at forlænge mandatet for OSCE's hjælpegruppe. Kommissionen mener, det vil være i Ruslands interesse, at OSCE fortsat er til stede i Tjetjenien med et meningsfuldt mandat. Den støtter derfor den nederlandske OSCE-formands forsøg på at forpligte Rusland til at gøre fremskridt på dette område.